钦定古今图书集成/理学汇编/文学典/第025卷 > 陆喜
## 钦定古今图书集成/理学汇编/文学典/第025卷 > 陆喜

按《晋书陆机传》：机从父兄喜，喜字恭仲。父瑁，吴吏部
尚书。喜仕吴，累迁吏部尚书。少有声名，好学有才思，
尝为自序，其略曰：刘向省《新语》而作《新序》，桓谭咏《新
序》而作《新论》，余不自量，感子云之《法言》而作《言道》，睹
贾子之美才而作《访论》，观子政《洪范》而作《古今历览》，
蒋子通万机而作《审机》，读《幽通》，思元《四愁》而作《娱宾
九思》，真所谓忍愧者也。其书近百篇。吴平又作《西州
清论》传于世，借称诸葛孔明以行其书也。有《较论格
品篇》曰：“或问予：‘薛莹最是国士之第一者乎’？答曰：‘以
理推之，在乎四五之间’。问者愕然请问，答曰：‘夫孙皓
无道，肆其暴虐，若龙蛇其身，沉默其体，潜而勿用，趣
不可测，此第一人也。避尊居卑，禄代耕养，元静守约，
冲退澹然’”，此第二人也。侃然体国思治，心不辞贵，以
方见惮，执政不惧，此第三人也。斟酌时宜，在乱犹显，
意不忘忠，时献微益，此第四人也。温恭修慎，不为謟
首，无所云补，从容保宠，此第五人也。过此已往，不足
复数。故第二已上，多沦没而远悔吝，第三已下，有声
位而近咎累，是以深识君子晦其明而履柔顺也。问
者曰：“始闻高论，终年启寤矣。”太康中，下诏曰：“伪尚书
陆喜等十五人，南士归称，并以贞洁不容皓朝，或忠
而获罪，或退身修志，放在草野。主者可皆随本位，就
下拜除。敕所在以礼发遣，须到随才授用。”乃以喜为
散骑常侍。寻卒。子育为尚书郎、弋阳太守。